John Hinckley, maðurinn sem reyndi að bana Ronald Reagan Bandaríkjaforseta árið 1981, var í gær látinn laus án skilyrða. Hinckley var vistaður á geðdeild eftir réttarhöld árið 1982, en þá var hann metinn ósakhæfur vegna geðrænna veikinda.
Hinckley dvaldi á geðdeild í 34 ár, en fyrir sex árum fékk hann leyfi til þess að búa með móður sinni, þó undir ströngum skilyrðum. Öllum þeim skilyrðum var aflétt í gær, þar sem yfirvöld töldu enga ógn stafa af honum lengur. Hinn 67 ára gamli John Hinckley er því í dag algerlega frjáls ferða sinna. Ronald Reagan stofnunin hefur mótmælt ákvörðuninni.
Hinckley reyndi að bana Ronald Reagan, þáverandi bandaríkjaforseta, fyrir utan hótel í Washington fyrir 41 ári síðan. Honum tókst að skjóta þrjá menn, þar á meðal forsetann, en allir komust þeir lífs af. Einn starfsmaður forsetans hlaut mænuskaða í árásinni en aðrir náðu nær fullri heilsu á ný. Hinckley náðist við ódæðið og sagði við yfirheyrslur að hann vildi drepa forsetann til að vekja hrifningu leikkonunnar Jodie Foster, sem hann varð heltekinn af eftir að hafa horft á myndina Taxi Driver.
Í úttekt sem geðlæknar Hinckley skiluðu bandarískum dómstólum í maí er hann sagður hafa nær náð fullum bata og heilsa hans hafi verið stöðug í áratugi. Hann sé þó greindur með persónuleikaröskun og narsisima, sem hafi sýnt sig í sjálfhverfri hugsun, skapsveiflum og áráttuhegðun. Þau einkenni segja geðlæknar þó ekki hafa verið áberandi síðustu áratugi og dragi úr þeim með hækkandi aldri.